b'\n_START_ARTICLE_\nAsteriksas\n_START_PARAGRAPH_\nAsteriksas arba Asterikso nuotykiai (pranc. Ast\xc3\xa9rix arba Ast\xc3\xa9rix le Gaulois) yra pranc\xc5\xabz\xc5\xb3 komiks\xc5\xb3 knyg\xc5\xb3 serija, kuri\xc4\x85 para\xc5\xa1\xc4\x97 Ren\xc3\xa9 Goscinny ir iliustravo Albert Uderzo (Uderzo per\xc4\x97m\xc4\x97 serij\xc5\xb3 ra\xc5\xa1ym\xc4\x85 po Goscinny mirties 1977\xc2\xa0m.; naujieji du autoriai\xc2\xa0\xe2\x80\x93 Jean-Yves Ferri ir Didier Conrad, kuri\xc5\xb3 pirmoji knyga i\xc5\xa1leista 2013 met\xc5\xb3 ruden\xc4\xaf). Asterikso serijos pirm\xc4\x85 kart\xc4\x85 pasirod\xc4\x97 Pranc\xc5\xabzijoje \xc5\xbeurnale Pilote 1959\xc2\xa0m. spalio 29 d. Iki 2013\xc2\xa0m. buvo i\xc5\xa1leistos 35 komiks\xc5\xb3 knygos._NEWLINE_Asterikso komiksai vaizduoja senov\xc4\x97s gal\xc5\xb3 gyvenviet\xc4\x99 ir jos gyventojus, kurie vieninteliai gali pasiprie\xc5\xa1inti Romos okupacijai, nes jie turi stebuklingo g\xc4\x97rimo, kuris jo i\xc5\xa1g\xc4\x97rusiam suteikia ne\xc5\xbemoni\xc5\xa1k\xc4\x85 j\xc4\x97g\xc4\x85. Pagrindinis komiks\xc5\xb3 herojus Asteriksas, kartu su draugu Obeliksu, patiria \xc4\xafvairi\xc5\xb3 nuotyki\xc5\xb3 savo kaime, visoje senov\xc4\x97s Europoje ir u\xc5\xbe jos rib\xc5\xb3._NEWLINE_Asteriksas yra vienas i\xc5\xa1 populiariausi\xc5\xb3 Pranc\xc5\xabzijos ir Belgijos komiks\xc5\xb3 pasaulyje, serijos yra i\xc5\xa1verstos \xc4\xaf daugiau nei 100 kalb\xc5\xb3. Labiausiai \xc5\xbeinomos Europoje, ma\xc5\xbeiau\xc2\xa0\xe2\x80\x93 Amerikoje ir Japonijoje._NEWLINE_Serijos s\xc4\x97km\xc4\x99 l\xc4\x97m\xc4\x97 kai kuri\xc5\xb3 knyg\xc5\xb3 adaptacijos \xc4\xaf filmus (viso 12): 8 animacinius ir 4 vaidybiniai. Sukurta daugyb\xc4\x97 stalo ir kompiuterini\xc5\xb3 \xc5\xbeaidim\xc5\xb3. Netoli Pary\xc5\xbeiaus esan\xc4\x8diame Asterikso pramog\xc5\xb3 parke Parc Asterix per metus apsilanko apie 1,6 mln. \xc5\xbemoni\xc5\xb3. Iki \xc5\xa1iol visame pasaulyje yra parduota daugiau nei 325 milijonai Asterikso knyg\xc5\xb3 kopij\xc5\xb3. D\xc4\x97l to serijos k\xc5\xabr\xc4\x97jai Ren\xc3\xa9 Goscinny ir Albert Uderzo yra Pranc\xc5\xabzijos bestseleriai autoriai u\xc5\xbesienyje.\n_START_SECTION_\nVertimai\n_START_PARAGRAPH_\n35 tomai buvo i\xc5\xa1versti \xc4\xaf daugiau kaip 100 kalb\xc5\xb3 ir dialekt\xc5\xb3. Be originalaus pranc\xc5\xabz\xc5\xb3 kalbos leidimo knygos yra i\xc5\xa1leistos est\xc5\xb3, angl\xc5\xb3, \xc4\x8dek\xc5\xb3, oland\xc5\xb3, vokie\xc4\x8di\xc5\xb3, galis\xc5\xb3, dan\xc5\xb3, island\xc5\xb3, norveg\xc5\xb3, \xc5\xa1ved\xc5\xb3, ispan\xc5\xb3, katalan\xc5\xb3, bask\xc5\xb3, portugal\xc5\xb3, Brazilijos portugal\xc5\xb3, ital\xc5\xb3, \xc5\xa1iuolaikini\xc5\xb3 graik\xc5\xb3, vengr\xc5\xb3, lenk\xc5\xb3, rumun\xc5\xb3, turk\xc5\xb3, slov\xc4\x97n\xc5\xb3, bulgar\xc5\xb3, serb\xc5\xb3, kroat\xc5\xb3, latvi\xc5\xb3, velso ir lotyn\xc5\xb3 kalbas._NEWLINE_Kai kurios knygos yra i\xc5\xa1verstos \xc4\xaf egzoti\xc5\xa1kas kalbas, pvz., esperanto, mandarin\xc5\xb3, japon\xc5\xb3, senov\xc4\x97s graik\xc5\xb3 ir pan._NEWLINE_Dauguma tom\xc5\xb3 buvo i\xc5\xa1versti \xc4\xaf lotyn\xc5\xb3 ir senov\xc4\x97s graik\xc5\xb3 kalbas, tod\xc4\x97l yra naudojami mokant \xc5\xa1i\xc5\xb3 kalb\xc5\xb3.\n_START_SECTION_\nVertimai \xc4\xaf lietuvi\xc5\xb3 kalb\xc4\x85\n_START_PARAGRAPH_\nLietuvoje n\xc4\x97ra oficialaus ir autorizuoto Asterikso komiks\xc5\xb3 knygos vertimo. Vienintelis pasirod\xc4\x99s buvo Viktorijos leidyklos leidinys Asteriksas gladiatorius 1992\xc2\xa0m.\n_START_SECTION_\nVertimai \xc4\xaf angl\xc5\xb3 kalb\xc4\x85\n_START_PARAGRAPH_\n\xc4\xae angl\xc5\xb3 kalb\xc4\x85 komiksus vert\xc4\x97 Derek Hockridge ir Anthea Bell. J\xc5\xb3 darbas yra pla\xc4\x8diai giriamas, kadangi tiek esm\xc4\x97, tiek humoras gerai perteikti ir i\xc5\xa1laikyti.\n_START_SECTION_\nPramog\xc5\xb3 parkas\n_START_PARAGRAPH_\nParc Asterix, Asterikso pramog\xc5\xb3 parkas, buvo atidarytas netoli Pary\xc5\xbeiaus 1989\xc2\xa0m. Tai viena i\xc5\xa1 labiausiai lankom\xc5\xb3 viet\xc5\xb3 Pranc\xc5\xabzijoje, kuri turi apie 1,6 milijonus sve\xc4\x8di\xc5\xb3 per metus.'